Document ID: 31994R2301

ΚΑΝΟΝΙΣΜΟΣ (ΕΚ) αριθ. 2301/94 ΤΗΣ ΕΠΙΤΡΟΠΗΣ της 26ης Σεπτεμβρίου 1994 για τις λεπτομέρειες εφαρμογής του κανονισμού (ΕΚ) αριθ. 774/94 του Συμβουλίου όσον αφορά 100 000 τόνους μαλακού σίτου ποιότητας και 100 000 τόνους σκληρού σίτου ποιότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 774/94 του Συμβουλίου της 29ης Μαρτίου 1994 για το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων για το βόειο κρέας υψηλής ποιότητας, το χοίρειο κρέας, το κρέας πουλερικών, το σιτάρι και το σμιγάδι, καθώς και τα πίτουρα εν γένει και άλλα υπολείμματα (1), και ιδίως το άρθρο 7,
Εκτιμώντας:
ότι, με τον κανονισμό (ΕΚ) αριθ. 1854/94 της Επιτροπής της 27ης Ιουλίου 1994 για τις λεπτομέρειες εφαρμογής του κανονισμού (ΕΚ) αριθ. 774/94 του Συμβουλίου όσον αφορά τα πιστοποιητικά εισαγωγής σίτου ποιότητας (2), θεσπίστηκαν οι ιδιαίτερες διατάξεις που διέπουν την οργάνωση των εισαγωγών στο πλαίσιο της δασμολογικής ποσόστωσης που ανοίχθηκε από τον εν λόγω κανονισμό-
ότι, λαμβανομένης υπόψη της κατάστασης της κοινοτικής αγοράς σίτου, είναι σκόπιμο να οριστεί προθεσμία για την υποβολή αιτήσεων για πιστοποιητικά εισαγωγής στο πλαίσιο της δασμολογικής αυτής ποσόστωσης- ότι, για το λόγο αυτό, χρειάζεται κυρίως να θεσπισθούν οι ιδιαίτερες διατάξεις για τον προσδιορισμό της πρότυπης ποιότητας αναφοράς για την εισαγωγή σκληρού και μαλακού σίτου καθώς επίσης και οι διατάξεις σχετικά με τους ελέγχους που πρέπει να διενεργούνται στα εισαγόμενα εμπορεύματα-
ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η προθεσμία για την υποβολή αιτήσεων για πιστοποιητικά εισαγωγής σκληρού σίτου ποιότητας που υπάγεται στον κωδικό ΣΟ 1001 10 00 και μαλακού σίτου ποιότητας που υπάγεται στον κωδικό ΣΟ 1001 90 99, που διέπεται από τους όρους που προβλέπονται στο άρθρο 5 του κανονισμού (ΕΚ) αριθ. 774/94, αρχίζει από την τριακοστή ημέρα μετά την ημερομηνία ενάρξεως ισχύος του παρόντος κανονισμού. Λήγει στο τέλος της τέταρτης ημέρας μετά την ημερομηνία ενάρξεώς της.
2. Οι συνολικές ποσότητες που μπορούν να εισαχθούν σύμφωνα με τις διατάξεις του παρόντος κανονισμού αφορούν 100 000 τόνους σκληρού σίτου που υπάγονται στον κωδικό ΣΟ 1001 10 00 και 100 000 τόνους μαλακού σίτου που υπάγονται στον κωδικό ΣΟ 1001 90 99. Ο εισαγόμενος σίτος πρέπει να διαθέτει ποιότητα σύμφωνα τουλάχιστον με τα χαρακτηριστικά που αναφέρονται στο παράρτημα.
3. Εφαρμόζονται οι διατάξεις του κανονισμού (ΕΚ) αριθ. 1854/94.
Άρθρο 2
1. Υπό την επιφύλαξη των διατάξεων του άρθρου 5 παράγραφος 2 του κανονισμού (ΕΚ) αριθ. 1854/94, η εγγύηση εισαγωγής που προβλέπεται στο άρθρο 2 παράγραφος 1 στοιχείο γ) τρίτη περίπτωση του εν λόγω κανονισμού αποδεσμεύεται μετά την παρουσίαση αποδεικτικών στοιχείων ότι διενεργήθηκε η εισαγωγή σύμφωνα με τους προδιαγραφόμενους όρους ποσότητας και ποιότητας. Για το λόγο αυτό, το προς εισαγωγή εμπόρευμα αποτελεί αντικείμενο ελέγχου που διενεργείται από τον αρμόδιο οργανισμό του κράτους μέλους εισαγωγής.
2. Τα αποδεικτικά στοιχεία, που προβλέπονται στην παράγραφο 1, πρέπει να υποβάλλονται από τον αρμόδιο οργανισμό ελέγχου στο κράτος μέλος εισαγωγής.
3. Ο αρμόδιος οργανισμός ελέγχου στο κράτος μέλος εισαγωγής λαμβάνει χωριστά και διατηρεί για λογαριασμό της Επιτροπής αντιπροσωπευτικά δείγματα πριν από την ελεύθερη διάθεση του εμπορεύματος στην Κοινότητα.
4. Οι δαπάνες σχετικά με τους ελέγχους καθώς επίσης και το κόστος των δειγμάτων βαρύνουν το δικαιούχο του πιστοποιητικού εισαγωγής.
5. Οι μέθοδοι αναφοράς για τον έλεγχο που προβλέπεται στην παράγραφο 1 για τον καθορισμό της ποιότητας τόσο του σκληρού όσο και του μαλακού σίτου είναι εκείνες που περιγράφονται στον κανονισμό (ΕΟΚ) αριθ. 1908/84 της Επιτροπής (3).
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Σεπτεμβρίου 1994.

Labels: 3
11
17